פרשת מותו של אהוביה סנדק

פרשת מותו של אהוביה סנדק אירעה ב־21 בדצמבר 2020 ובה נהרג הנער אהוביה סנדק בהתהפכות רכב בסמוך להתנחלות כוכב השחר שבהרי בנימין.

בלשי משטרה מימ"ר ש"י שחשדו בחמישה צעירים מנוער הגבעות כי יידו אבנים לעבר פלסטינים, ביצעו מרדף אחרי מכונית בה נסעו חמשת הצעירים. המרדף הסתיים בהתנגשות בין רכב הבילוש לרכב הנמלט, שהיה נהוג בידי נער בן 16 ללא רישיון נהיגה. כתוצאה מכך התהפך הרכב הנמלט, סנדק בן ה־16 נהרג וארבעה צעירים נוספים שהיו במכונית נפצעו קל עד בינוני.

בעקבות האירוע התקיימו הפגנות מחאה בהשתתפות אלפים. המפגינים מחו על מותו של סנדק ודרשו לפתוח בחקירה בידי גורם עצמאי. חלק מההפגנות לוו בחסימות כבישים, הרס תשתיות, נזק לרכוש והתנכלויות על רקע גזעני. במספר הפגנות היו התנגשויות אלימות בין המשטרה למפגינים, במהלכן נפצעו אזרחים ושוטרים. ב-27 בינואר 2022 הודיע היועץ המשפטי לממשלה, אביחי מנדלבליט, על סגירת תיק החקירה נגד השוטרים המעורבים בפרשה.

==האירוע==
ב־21 בדצמבר 2020, סמוך לשעה 12 בצהריים, בלשים מימ"ר ש"י שנסעו במכונית אזרחית, ביצעו מרדף גלוי אחרי מכונית שעקפה מחסום משטרתי שיושביה נחשדו ביידוי אבנים לעבר פלסטינים. לדברי השוטרים נסע הרכב הנמלט בזיגזג ובמהירות מופרזת. במהלך המרדף בכביש 449 באזור כוכב השחר, אירעה התנגשות בין שתי המכוניות. הרכב הנמלט התהפך ואחד מנוסעיו, אהוביה סנדק, נהרג. נוסעי הרכב הנמלט טענו שמכונית הבלשים ניגחה את מכוניתם בכוונה וכתוצאה מכך הם הועפו מהכביש והתהפכו.

בהודעה שמסרה המשטרה לבית המשפט זמן קצר לאחר האירוע היא טענה כי הרכב הנמלט התהפך בשל איבוד שליטה של הנהג. בהמשך חקירת התאונה, מסרו השוטרים כי התאונה אירעה כתוצאה מהתנגשות בין המכוניות, בעת ניסיונם של הבלשים לעקוף את הרכב הנמלט ובשל הנסיעה הפרועה של הרכב הנמלט.

על פי עדותו של שוטר שנכח באירוע, שניים מנוסעי הרכב יצאו מן הרכב בכוחות עצמם כשהם מתקשים לנוע ונאזקו על ידי השוטרים. שני נוסעים אחרים חולצו על ידי חובש מכוחות ההצלה שהוזעקו לאירוע. כוחות ההצלה שאלו בזירה את הנערים, חבריו של אהוביה סנדק, כמה נערים היו ברכב, כדי לוודא שאין עוד פצוע שהם לא מצאו בזירה, אך אלו שתקו. רק לאחר למעלה משעה, לאחר עזיבת כוחות ההצלה, התגלתה גופתו הלכודה של סנדק מתחת למכונית, במסגרת סריקת הרכב לצורך איסוף ראיות.

===מניעת גישה לזירת האירוע===
כמקובל בזירות אירוע של תאונות דרכים קטלניות, מנעו השוטרים כל גישה לזירה, בין השאר מאנשי זק"א, מעורך דין מטעם ארגון "חוננו", מבוחן תנועה שהארגון הזמין כדי לבחון את הזירה ומעיתונאים. גם חבר הכנסת בצלאל סמוטריץ', שניסה לגשת לזירת האירוע, נבלם בתחילה בידי שוטרים. יו"ר הכנסת, יריב לוין, גינה את חסימתו.

==חקירת האירוע==
===העמדה לדין של נוסעי הרכב הנמלט===

ארבעת נוסעי הרכב הנמלט נעצרו בידי המשטרה מיד לאחר התאונה, ובהמשך שוחררו. עתירה לבג"ץ בדרישה לאסור על המשטרה לחקור את האירוע, בנימוק כי "על פי פקודת המשטרה חל איסור על המשטרה לחקור אירועים בהם השוטרים חשודים גם הם" נדחתה פה אחד על ידי השופטים.

נגד ארבעת נוסעי הרכב הנמלט הוגש כתב אישום שכלל האשמה בעבירות של מעשה טרור, חבלה בכוונה מחמירה, חבלה במזיד ברכב ממניע גזעני, ונהיגה ללא רישיון. שנה לאחר האירוע החליפה הפרקליטות את העבירה של מעשה טרור לעבירה קלה יותר של יידוי אבן לעבר כלי תחבורה במטרה לפגוע בנוסע. הארבעה יוצגו על ידי עורכי דין מארגון "חוננו".

===חקירת השוטרים המעורבים===
חקירת האירוע מתנהלת על ידי צוות חקירה משותף למשטרה ולמח"ש, בליווי פרקליטות מחוז ירושלים ופרקליטי מח"ש, זאת עקב מעורבות אזרחים שאין בסמכות מח"ש לחקור. תשעה שוטרים נחקרו על ידי מח"ש, מתוכם ארבעת השוטרים שהשתתפו במרדף ונחקרו תחת אזהרה שלושה ימים לאחר האירוע. מאוחר יותר נעצר אחד השוטרים המעורבים בחשד לשיבוש הליכי חקירה, בעקבות ראיון שנתן לכתב מעריב קלמן ליבסקינד, ושוחרר לאחר החקירה.

למחרת האירוע, ב־22 בדצמבר, הגישו הוריו של אהוביה תלונה למח"ש נגד השוטרים המעורבים באירוע, בשל חשד לרצח באדישות. בהמשך טען עורך דין של ארגון "חוננו" כי מומחה לחקר תאונות דרכים כתב חוות דעת לפיה המכונית התהפכה לאחר שניידת המשטרה התנגשה בה, בניגוד לעדות השוטרים. הוריו של סנדק ביקשו מינוי שופט חוקר, אך השופט אליעד וינשל דחה על הסף את הבקשה.

לבקשת המשטרה, בית המשפט הוציא צו איסור פרסום על שמות השוטרים המעורבים, על שניים מהם הוצבה אבטחה עקב חשש להתנכלות, והם הוגדרו כמאוימים בדרגה הגבוהה ביותר.

ב־27 בינואר 2022 הודיע היועץ המשפטי לממשלה, אביחי מנדלבליט, על סגירת תיק החקירה נגד השוטרים המעורבים בפרשה.

===בדיקה בכנסת===
בנובמבר 2021 החליטה הכנסת על הקמת ועדה משותפת לוועדת החוץ והביטחון וועדת ביטחון הפנים, שתדון בנסיבות מותו של אהוביה סנדק.

==בעקבות האירוע==
האירוע התפרסם במהירות, ותמונות וסרטונים המתעדים את המכונית ההפוכה ואת השוטרים המונעים מחבר הכנסת בצלאל סמוטריץ' להיכנס לזירה, הופצו ברשתות החברתיות ושודרו בכלי התקשורת.
===הפגנות===
מכת"זית מתיזה סילון מים מעל המפגינים
250px
250px
כבר ביום האירוע, ב-21 בדצמבר, התקיימו הפגנות מחאה סמוך לחוות גלעד ובכניסה לבית החולים הדסה הר הצופים - שם אושפזו ארבעת הנערים שנפצעו באירוע. במהלך השבועיים שלאחר מכן, התקיימו הפגנות במוקדים שונים בארץ. בחלק מההפגנות לקחו חלק גם חברי כנסת. ב-29 בדצמבר, התקיימה הפגנה מחוץ לגבולות ישראל מול הקונסוליה הישראלית בעיר ניו-יורק שבארצות הברית. הפגנות רבות לוו באלימות ובעימותים בין המפגינים לבין השוטרים, במעצרם של עשרות מפגינים, ובפציעתם של שוטרים ומפגינים רבים. המשטרה הפעילה מכתזיות בניסיון לפזר את המוחים, גם במתחמים המאושרים. המפגינים דרשו להעמיד לדין את השוטרים, לסגור את ימ"ר ש"י, וכן שגורם חיצוני יחקור את הפרשה.

ארבעים יום אחרי מותו של סנדק פתח פעיל הימין אלישוב הר-שלום בשביתת רעב מול ביתו של השר לביטחון הפנים, בדרישה לחקור את האירוע.

בנובמבר שנה לאחר מכן התחדשו ההפגנות לקראת ההכרעה בתיק במלאת שנה למקרה.<ref></ref> ב-24 בנובמבר הוצת בקריית ארבע רכב של קצין משטרה, ולידו נכתב "ד"ש מאהוביה".

=== אלימות נגד פלסטינים ===
במהלך המחאה נרשמו עשרות אירועי אלימות נגד פלסטינים, בהם מקרי הצתה, תקיפה ויידוי אבנים על מכוניות פלסטיניות. ב-23 דצמבר 2020 תקפה קבוצה בת כ-30 מתנחלים רעולי פנים את השכונה הדרום-מזרחית של הכפר ג'אלוד, וניפצו מצלמת אבטחה ואת שמשותיהם של שלושה כלי-רכב. נמלטו לכיוון המאחז אחיה.<ref></ref> ב-26 בדצמבר 2020, בסיומה של הפגנה מול המטה הארצי של המשטרה במחאה על מות סנדק יודו אבנים על בתים ומכוניות בשכונת אבו טאעה שבגבעה הצרפתית.<ref></ref>

===תגובות===
ראש ממשלת ישראל, בנימין נתניהו, שוחח עם הוריו של אהוביה והזמין אותם לפגישה בלשכתו. השר לביטחון הפנים, אמיר אוחנה, התחייב, בביקור אצל משפחת סנדק, "לגלות את האמת על מה שקרה". הרב הראשי לישראל, הרב דוד לאו, כתב למשפחתו של אהוביה: .

עם פתיחת החקירה נשמעו טענות על שיבושים, טשטוש ראיות וטיוח, בין השאר מפי חברי כנסת, ראשי מועצות, רבנים ואישי ציבור.

כמאתיים רבנים חתמו על קריאה להקים ועדת חקירה חיצונית שתחקור את התנהלות השוטרים בפרשת מותו של אהוביה. השר רפי פרץ ו-18 ח"כים נוספים מהליכוד, ש"ס, יהדות התורה וימינה חתמו על קריאה לשר המשפטים להקים ועדת חקירה עצמאית.

נציב תלונות הציבור על מייצגי המדינה בערכאות, דוד רוזן, קבע כי על ראש מח"ש, קרן בר-מנחם, היה לנהוג בזהירות הראויה נוכח הספקות שהועלו בנושא נגיחת רכב הנערים על ידי הניידת בקרב גורמים במח"ש וכן בפרסומים בתקשורת, אך הוסיף כי לא ניתן לומר שעו"ד בר מנחם עיוותה את העובדות ביודעין.

בעקבות סגירת תיק החקירה בעניין, מוסי רז כתב ש"כך נראה טיוח. החלטה שערורייתית; נער נהרג מפגיעת מכונית משטרה ברכבו - ואיש לא נותן על כך את הדין."

ביולי 2022 אמר סגן ראש מח"ש היוצא, משה סעדה: "יש פה משפחה ומת להם ילד, ובסוף התחושה שהייתה לי היא שקול דמיו זועקים מן האדמה. זאת אומרת, במקום שהדבר ייחקר ויידעו מה קרה – הילד הלך אל מותו והם לעולם לא יידעו. הכול כי לא אפשרו את החקירה", "זה העוול אולי הכי גדול שראיתי".<ref></ref>

==הנצחה==

ב-23 בדצמבר 2020 הקימו חבריו של סנדק במקום בו נהרג מאחז שנקרא על שמו, "מעלה אהוביה". המאחז כלל חווה חקלאית ומוקד רעיית צאן. ב-6 באפריל 2021 פינו כוחות מג"ב את המאחז שבו התגוררו שבע משפחות. הוריו של אהוביה סנדק יצאו בגיוס המונים לנטיעת כרם ולהקמת בית כנסת לזכרו, יחד עם כוונתם לשוב לקרקע במאחז. מאחז נוסף שהוקם על שמו הוא 'אוהבי י-ה' - המאחז ממוקם בסמוך ליישוב בת עין, מקום מגוריו של אהוביה. מאז הוא נהרס<ref></ref><ref></ref> ונבנה שוב יותר מעשר פעמים.

סנדק הומצח במספר שירים. הזמר עדי טוויטו ביצע לזכרו את השיר "דרשתי קרבתך". בעקבות האירוע כתב פעיל הימין אלישוב הר שלום שיר בשם "הנה הגאולה", שבוצע על ידי הזמר הראל טל. במלאת שנה למותו הוציא זיו יחזקאלי שיר שנקרא "הגבעוני" אותו הוציא אחרי סיבוב בגבעות. 
הזמר אהרון רזאל שר והלחין קטע שכתב אברהם סנדק לזכרו בשם "מכתב מאהוביה".

יומיים לאחר האירוע, ב-23 בדצמבר, קיימו תלמידי ישיבת "חצים" מרוץ בשומרון לזכר סנדק ואסתר הורגן.

==ראו גם==
*פרשת מותו של סלומון טקה

==קישורים חיצוניים==

* [https://www.kan.org.il/tags/tag.aspx?tagid=2219 כל הכתבות על פרשת מותו של אהוביה סנדק], באתר כאן
* [https://www.inn.co.il/tags/אהוביה_סנדק כל הכתבות על פרשת מותו של אהוביה סנדק], באתר ערוץ 7
* [https://www.ynet.co.il/tags/אהוביה_סנדק כל הכתבות על פרשת מותו של אהוביה סנדק], באתר ynet
* [https://www.israelhayom.co.il/article/833391#/search;query=אהוביה%20סנדק כל הכתבות על פרשת מותו של אהוביה סנדק], באתר ישראל היום
* [https://www.hakolhayehudi.co.il/tags/אהוביה%20סנדק%20ז%22ל כל הכתבות על פרשת מותו של אהוביה סנדק], באתר הקול היהודי
* אלחנן גרונר, [https://www.hakolhayehudi.co.il/item/חושבים_בקול/מות_אהוביה_סנדק_-_עושים_סדר_בגרסאות_המשטרה_ובעובדות גרסת הנערים: מות אהוביה סנדק - עושים סדר בגרסאות המשטרה ובעובדות (פודקאסט)], הקול היהודי, 29 בדצמבר 2020
* 

== הערות שוליים ==

קטגוריה:2020 בישראל
קטגוריה:ישראל: תאונות דרכים
קטגוריה:מחאות ב-2020 בישראל
קטגוריה:משטרת ישראל: פרשיות
קטגוריה:אלימות משטרתית בישראל